Informácia
o priebehu a  výsledkoch 17. Zhromaždenia zmluvných strán Medzinárodnej organizácie mobilných satelitných komunikácií IMSO
V dňoch 18. až 22. októbra 2004 sa v  Londýne uskutočnilo 17. zasadnutie Zhromaždenia zmluvných strán IMSO, na ktorom sa zúčastnili delegácie zo 49 štátov z celého sveta. 
Minister zahraničných vecí SR podpísal poverovaciu listinu na toto zasadnutie pre delegáciu SR v zložení:
vedúci delegácie:                           František  D l h o p o l č e k
                                                       mimoriadny a splnomocnený veľvyslanec SR v  Spojenom   
                                                       kráľovstve Veľkej Británie a Severného Írska
zástupca vedúceho delegácie:       Eva  S u m b a l o v á
                                                       hlavný radca, odbor telekomunikácií, MDPT SR
zástupca vedúceho delegácie:       Iveta  H r i c o v á
                                                      1. tajomníčka ZÚ SR v Londýne
Vzhľadom na dôležité služobné povinnosti sa vedúci delegácie nemohol na rokovaniach zúčastniť. Z rovnakých príčin sa tajomníčka ZÚ zúčastnila iba na začiatku a závere zasadnutia.

Program 17. Zhromaždenia zmluvných strán IMSO (ZZS):
Otvorenie
1.	Voľba predsedu a podpredsedov 17. zhromaždenia zmluvných strán
2.	Schválenie programu
3.	Voľba komisie na kontrolu poverovacích listín 
4.	Stav základných a iných dokumentov
4.1   Členstvo
4.2   Protokol o výsadách a imunitách
4.3    Medzinárodná dohoda o používaní SES v teritoriálnych moriach a prístavoch
     5.   Poradný výbor
5.1    Správa predsedu poradného výboru
           5.2    Zloženie poradného výboru
6.   Navrhované zmeny Dohovoru o IMSO
           6.1   Zváženie legislatívnej metodológie  možného rozšírenia  mandátu IMSO
           6.2   Navrhované zmeny  Dohovoru o IMSO
           6.3   Návrh rozpočtu a zdieľanie nákladov
           6.4   Záležitosti ústredia a personálu
7.   Implementácia základných princípov (Povinnosť verejnej služby)
8.   Aktivity sekretariátu IMSO
           8.1   Auditovaná finančná správa pre rok 2002 a 2003, rozpočty pre 2003 a 2004
9.   Správa o činnosti Inmarsat Ltd.
10. Vzťahy s inými medzivládnymi organizáciami
10.1  OSN
10.2   UNCOPUOS
10.3   IMO (Medzinárodná námorná organizácia)
•	      Dohľad nad budúcimi poskytovateľmi GMDSS
•	      Rozhodnutie IMO č. A.888(21)
•	      Ukončenie služieb Inmarsat-E
10.4	ICAO (Medzinárodná organizácia civilného letectva)
10.5	ITU (Medzinárodná telekomunikačná únia)
10.6	WMO (Svetová meteorologická organizácia)
10.7	COSPAS-SARSAT
10.8	UNIDROIT
10.9	Iné medzinárodné organizácie
11.  Dátum a miesto nasledujúceho zhromaždenia zmluvných strán
12.  Rôzne
  12.1  CTO (Telekomunikačná organizácia Britského spoločenstva národov)
  12.2  Logo a web stránka IMSO
13.  Prijatie správy zo Zhromaždenia

Podrobnejšie k najdôležitejším bodom rokovania
Zasadnutie otvoril predsedajúci predchádzajúceho 16. ZZS pán Jorgen Rasmussen (Dánsko), ktorý konštatoval, že 17. ZZS je pravdepodobne najdôležitejším zasadnutím od privatizácie,  a vyzval prítomné delegácie, aby práca Zhromaždenia bola konštruktívna a priniesla pozitívne výsledky.
Ad 1
Voľba predsedu a podpredsedov
Andreas Chrysostomou z Cypru bol zvolený za predsedajúceho 17. ZZS. Za podpredsedov boli zvolení Akira Nishihara (Japonsko), Jose Mollica (Brazília) a Luthando Mkumatela (Južná Afrika).
Ad 3
Výbor pre poverovacie listiny
Za členov Výboru pre poverovacie listiny boli zvolení reprezentanti Čile, Maršalových ostrovov a Tanzánie. Na základe správy tohto výboru bolo prítomných 49 delegácií členských krajín s platnými poverovacími listinami. Na 17. ZZS sa okrem zmluvných strán zúčastnili ako pozorovatelia zástupcovia Azerbajdžanu, Kazachstanu a Venezuely, zástupcovia IMO, COSPAS-SARSAT a Telekomunikačnej organizácie Britského spoločenstva (CTO), ako aj predseda Rady Inmarsat.
Ad 5.2
Poradný výbor
Na 16. ZZS boli do Poradného výboru zvolené krajiny: Alžírsko, Bangladéš, Brazília, Kolumbia, Česká republika, Dánsko, Francúzsko, India, Japonsko, Libéria, Poľsko, Portugalsko, Ruská federácia, Veľká Británia a USA.
17. ZZS zvolilo do Poradného výboru Brazíliu, Kolumbiu, Dánsko, Indiu, Japonsko, Libériu, Maltu, Maršalove ostrovy, Mexiko, Poľsko, Ruskú federáciu, Juhoafrickú republiku, Španielsko, Veľkú Britániu a USA. ZZS rozhodlo, že Francúzsko a Portugalsko sa budú zúčastňovať na stretnutiach Poradného výboru ako pozorovatelia, a budú nahradzovať Dánsko resp. Veľkú Britániu, ak sa ich zástupcovia nebudú môcť zúčastniť. Dňa 22.10.2004 si novozvolení členovia Poradného výboru zvolili spomedzi seba p.Mohammeda M.Dukuly z Libérie za predsedu.
Ad 6.
Závery predchádzajúceho – 16.ZZS (Londýn, september 2002)
Najdôležitejším rozhodnutím 16.ZZS bolo ustanovenie pracovnej skupiny IWG, ktorá mala vypracovať návrh textu zmeneného Dohovoru o IMSO na základe návrhu zmien,  ktoré navrhla 16. Zhromaždeniu dánska administrácia, a predložiť tento návrh 17. ZZS na schválenie.
Impulzom k návrhu dánskej strany boli nové pomery na trhu satelitných služieb a skutočnosť, že IMO (Medzinárodná námorná organizácia) v roku 1999 svojím Rozhodnutím A.888(21) „Kritériá pre poskytovanie mobilných satelitných komunikačných systémov v GMDSS“ de facto pripustilo, že by mohlo v krátkej budúcnosti poveriť poskytovaním služieb pre GMDSS (Globálny námorný satelitný komunikačný núdzový a bezpečnostný systém) aj iného satelitného operátora okrem Inmarsat Ltd. Dánsko navrhlo zmeny Dohovoru tak, aby aj ďalší satelitní operátori poskytujúci v budúcnosti satelitné služby pre GMDSS podliehali – vo verejnom záujme - kontrole zo strany IMSO, podobne ako je to v súčasnosti s Inmarsat Ltd.
Podobne navrhlo, aby sa dohľad týkal aj poskytovania služieb pre civilné letectvo a zabezpečovania komunikačných služieb pre odľahlé a vidiecke oblasti. V diskusii počas 16.ZSS sa však ukázalo, že navrhované zmeny nebude také jednoduché do Dohovoru implementovať, nakoľko celý problém je potrebné posudzovať v širších súvislostiach, najmä vo vzťahu k  iným medzinárodným dohovorom (napr. IMO, ICAO, SOLAS). 
16.ZZS teda rozhodlo, že túto otázku je potrebné podrobne rozpracovať a preštudovať v  spolupráci s Dánskou stranou a s príslušnými dotknutými organizáciami. Za týmto účelom bola vytvorená pracovná skupina IWG, a za predsedajúcu krajinu bola zvolená Brazília. 
Ad 6.1
Názor riaditeľa IMSO na právnu metodológiu možného rozšírenia mandátu IMSO
Podľa právneho rozboru uvedenej problematiky, ktorý vykonal riaditeľ IMSO, neexistuje prakticky iný spôsob možného rozšírenia mandátu IMSO okrem toho, ktorý je daný ustanoveniami článku 18 Dohovoru o IMSO.
Ad 6.2
Navrhované zmeny Dohovoru o IMSO
Výsledky práce IWG
IWG sa za dva roky medzi 16. a 17. ZZS stretla 3 krát a vypracovala návrh textu zmeneného Dohovoru o IMSO, ktorý mal slúžiť ako podklad pre ďalšie dopracovanie na ZZS. 
Upozornila ZZS, že ďalšie zvažovanie zmien Dohovoru bude čiastočne závisieť od toho, či IMSO dostane jasné stanovisko zo strany IMO vzhľadom na dohľad nad poskytovateľmi námorných mobilných satelitných služieb pre GMDSS.
IWG odporučila, aby ZZS zobralo na vedomie, že na 77. zasadnutí MSC IMO (Námorný bezpečnostný výbor IMO) súhlasil s tým, že medzivládny dohľad  podobný tomu ktorý v súčasnosti vykonáva IMSO nad Inmarsat Ltd. bude potrebný keď v budúcnosti IMO uzná ďalších poskytovateľov služieb pre GMDSS. Preto bol sekretariát MSC IMO poverený osloviť IMSO s dopytom, či by IMSO mohlo vykonávať takýto dohľad, a aby o výsledku informoval nasledujúce 78. zasadnutie MSC IMO.
ZZS vzalo na vedomie, že Rada ICAO (Medzinárodná organizácia civilného letectva) rozhodla nevyjadrovať svoje stanovisko k navrhovaným zmenám Dohovoru o IMSO.
ZZS vzalo na vedomie odporúčanie Inmarsat Group Holdings Ltd., aby bol prijatý alternatívny text Čl.3, ktorý by jasne formuloval, že je cieľom IMSO konať výlučne pre mierové účely, a nie zabezpečiť aby tak konali poskytovatelia služieb.
IWG však nedospela k jednotnému názoru, a  tak ňou navrhovaný text obsahoval množstvo alternatívnych textov. K otázke dopadu rozšíreného mandátu IMSO na personál, rozpočet a ústredie organizácie sa IWG vôbec nedostala. Preto počas 17. ZZS bola vytvorená otvorená pracovná skupina pod vedením pána Mikea Leacha (Veľká Británia), ktorej úlohou bolo dopracovať návrh tak, aby vznikol jeden konsolidovaný text návrhu zmien, ktorý malo potom plenárne zasadnutie ZZS prijať. Pritom táto pracovná skupina mala vyjasniť najmä:
-	rozšírenie mandátu IMSO na dohľad nad inými poskytovateľmi námorných mobilných satelitných služieb a zodpovedanie otázky IMO – či je IMSO pripravené takýto dohľad vykonávať,
-	„mierové účely“ (ods.2 Čl.3 Dohovoru) – aby boli uložené IMSO a nie poskytovateľom služieb,
-	či sa má rozšíriť mandát IMSO aj na poskytovanie služieb pre vzdialené a vidiecke oblasti zo strany iných poskytovateľov.
Práca 17. ZZS pokračovala v rámci otvorenej pracovnej skupiny na úpravách textu zmien Dohovoru. Názory na text a jeho prijatie boli veľmi rôzne. 
Časť delegátov, ktorí sa prihlásili o slovo, boli výslovne proti rozširovaniu mandátu IMSO, a zdôvodňovali to tým, že dohľad a z toho plynúce finančné povinnosti by znamenali záťaž pre nových poskytovateľov služby a v niektorých prípadoch by mohli znamenať aj stratu konkurencieschopnosti. 
Iní argumentovali, že pokiaľ neexistuje ďalší možný poskytovateľ služieb pre GMDSS, nie je ani dôvod meniť Dohovor. 
Najmä rozvojové krajiny zdôrazňovali dôležitosť satelitných komunikačných služieb v odľahlých a vidieckych oblastiach, kde prakticky neexistuje iný spôsob spojenia. Pritom požadovali, aby sa z  textu Dohovoru vypustilo akékoľvek delenie krajín na rozvojové a rozvinuté. Portugalsko nesúhlasilo, aby na nových poskytovateľov služieb pre GMDSS bola uvalená záťaž pokrytia odľahlých oblastí. Brazília v tejto súvislosti upozornila na existenciu projektu Medzinárodnej telekomunikačnej únie (ITU), ktorý súvisí s odľahlými oblasťami.
Ďalší žiadali dopracovanie textu a súčasnú úpravu súvisiacich platných dokumentov, ako aj vypracovanie vzorovej Dohody o verejných službách. 
Veľká časť vrátane riaditeľa IMSO bola jednoznačne za okamžité schválenie zmien, aby noví potenciálni poskytovatelia vedeli aká je situácia. 
Delegácia USA upozornila na ustanovenie platnej Dohody o verejných službách (medzi IMSO a Inmarsat Ltd.), ktoré dáva právo Inmarsatu ukončiť poskytovanie služieb pre GMDSS ak na trh vstúpi iný poskytovateľ týchto služieb. Teoreticky by teda mohla nastať situácia, kedy by Inmarsat Ltd. na základe uvedeného ustanovenia prestal (po uplynutí doby stanovenej Dohodou) poskytovať služby pre GMDSS, a nový poskytovateľ by tieto služby poskytoval iba na regionálnej úrovni. Vznikol by problém s globálnym pokrytím. 
Delegácia USA tiež zdôrazňovala požiadavku, aby do procesu tvorby vzorovej Dohody o verejných službách boli zahrnutí aj budúci poskytovatelia týchto služieb. 
V priebehu diskusií sa dopodrobna rozoberalo znenie jednotlivých odsekov a ich súvis s ostatnými odsekmi, takže sa práca pracovnej skupiny (na ktorej sa zúčastňovala prevažná väčšina delegácií) predĺžila oproti plánovanému času o vyše jeden deň. V dôsledku toho v posledný deň rokovania, ktoré malo podľa plánu skončiť na obed, zasadnutie ZZS pokračovalo aj poobede. Mnohé delegácie, ktoré mali naplánovaný odlet v ten deň poobede, museli rokovanie opustiť. 

Ešte predtým však  skupina delegácií (Brazília, Kanada, Kolumbia, Česká republika, Portugalsko, Ruská federácia a USA) podala písomné vyhlásenie, v ktorom o.i. vyjadrujú presvedčenie, že navrhnutý text potrebuje ďalšie úpravy, ktoré nie je možné uskutočniť na 17.ZZS. Považujú zmeny Dohovoru o IMSO za predčasné. Okrem toho sú presvedčení, že nie je možné robiť zmeny Dohovoru izolovane bez súčasného prispôsobenia platnej Dohody o verejných službách, a že je potrebné zabezpečiť konkurenčné prostredie pre nových poskytovateľov služieb pre GMDSS. 
Zástupca Nemecka konštatoval, že bude najdôležitejšie vypracovať referenčnú Dohodu o verejných službách ešte pred predložením navrhovaných zmien Dohovoru. 
S pribúdajúcim časom sa debata stávala stále viac vyhrotenou. 
Zástupca Kolumbie požiadal o preverenie kvóra, nakoľko už niekoľko delegácií odišlo. 
Zástupca Kanady požiadal, aby sa hlasovalo tajným hlasovaním o odpovedi na otázku IMO – či je vôbec IMSO pripravené vykonávať dohľad nad ďalšími budúcimi poskytovateľmi služieb pre GMDSS.
Vzhľadom na tento vývoj situácie predsedajúci požiadal vedúcich prítomných delegácií aby sa stretli a pokúsili sa sformulovať stanovisko, ktoré bude prijateľné pre všetky zúčastnené zmluvné strany, aby sa tak dosiahla kompromisná cesta vpred a vyhlo sa procesu hlasovania. 
Na tomto krátkom stretnutí vedúcich delegácií bola dohodnutá nasledovná deklarácia, ktorú ZZS následne schválilo:
„Zhromaždenie zmluvných strán sa drvivou väčšinou zhodlo na tom, že IMSO chce vykonávať dohľad nad budúcimi poskytovateľmi služieb mobilných satelitných komunikačných systémov pre GMDSS.
V súčasnosti ZZS nestihlo prijať zmeny Dohovoru o IMSO vypracované v priebehu tohto ZZS, ktoré by umožňovali IMSO vykonávať funkcie dohľadu, nakoľko je ešte potrebné pracovať na ďalších podporných dokumentoch ako je Referenčná dohoda o verejných službách.
ZZS rozhodlo v princípe schváliť zmeny vypracovné v priebehu tohto ZZS s tým, že budú prijaté neskôr bez ďalších dlhých diskusií, ak si to nevyžiadajú dokončovacie práce.“
Pozorovateľ z IMO poďakoval za pozitívnu odpoveď IMSO na otázku IMO ohľadom budúceho dohľadu, čím bude pokračovať spolupráca IMO a IMSO pri ochrane bezpečnosti života na mori a pri zachovávaní integrity GMDSS.
ZZS sa rozhodlo požiadať Poradný výbor, aby v spolupráci s riaditeľom IMSO vypracoval návrh Referenčnej dohody o verejných službách a pomáhal riaditeľovi vo všetkých záležitostiach týkajúcich sa  vstupu nových poskytovateľov.
ZZS vzalo na vedomie, že Inmarsat Ltd. ponúklo spoluprácu pri vypracovávaní Referenčnej dohody o verejných službách, a že eventuálne bude potrebné revidovať existujúcu Dohodu o verejných službách medzi Inmarsat Ltd. a IMSO, tak aby bola v súlade s akoukoľvek takouto dohodou ktorá bude v budúcnosti prijatá.
ZZS vzalo na vedomie návrh, aby sa na doriešenie nevybavených záležitostí konalo mimoriadne zasadnutie ZZS.

Ad 6.3
Stanovenie rozpočtu a zdieľanie nákladov
ZZS vzalo na vedomie materiál „Stanovenie rozpočtu a zdieľanie nákladov“, ktorý predložil riaditeľ IMSO, a ktorý sa týka potreby revidovať rozpočtové postupy v prípade, že ZZS sa rozhodne prijať zmeny Dohovoru o IMSO. Materiál navrhuje metódu zdieľania nákladov na fungovanie IMSO medzi viacerými poskytovateľmi príslušných služieb.
ZZS nediskutovalo o tomto materiáli, nakoľko by to bolo predčasné vzhľadom na rozhodnutia prijaté ZZS na tomto zasadaní ohľadom navrhovaných zmien Dohovoru.
Ad 6.4
Záležitosti ústredia a personálu
IWG zvažovala možnosť zmeny umiestnenia ústredia IMSO, a usúdila, že by táto záležitosť mohla byť dôležitá v prípade, že by IMSO malo vykonávať dohľad nad ďalšími poskytovateľmi služieb. V súčasnosti má totiž IMSO sídlo v budove ústredia Inmarsat Ltd., čo by v prípade dohľadu nad viacerými poskytovateľmi služieb pre GMDSS mohlo spochybňovať rovnosť prístupu ku všetkým poskytovateľom zo strany IMSO.
ZZS neprediskutovalo dokument, ktorý v tejto súvislosti predložil riaditeľ, nakoľko to z pohľadu rozhodnutí ZZS bolo predčasné.
Ad 10.3
Vzťahy s ďalšími medzinárodnými organizáciami
IMO. Ukončenie služieb Inmarsat-E
Inmarsat Ltd. oznámil IMSO závažné skutočnosti, ktoré ovplyvňujú budúcu životaschopnosť systému „Inmarsat L-Band EPIRB“, ako aj úmysel ukončiť poskytovanie služieb Inmarsat E od 1. decembra 2006. Pritom sa Inmarsat Ltd. zaväzuje poskytnúť súčasným používateľom týchto služieb bezplatnú náhradu. 
IMSO o tomto zámere informovalo MSC IMO (Výbor námornej bezpečnosti Medzinárodnej námornej organizácie). 
V tejto súvislosti delegácia Nemecka predložila materiál, v ktorom vyjadruje veľké obavy zo zamýšľaného ukončenia služieb Inmarsat-E (služba L-Band EPIRB. EPIRB je skratka pre núdzový rádiový majáčik indikujúci pozíciu plavidla v núdzi) v decembri 2006. Materiál upozorňuje na neadekvátnosť ponúkanej náhrady, ktorá zďaleka nedosahuje parametre zariadenia pre Inmarsat-E. Takáto „náhrada“ by znamenala zníženie kvality vysielania, prijímania, vyhodnocovania a sledovania núdzových signálov, a mohla by teda znamenať ohrozenie životov na mori.
Nemecko zamýšľa predložiť tento materiál samostatne na najbližšie zasadnutie MSC IMO (december 2004).
ZZS tento materiál neprerokovávalo, vzalo však úmysel Nemecka na vedomie.
Ad 10.8
UNIDROIT (Medzinárodný inštitút pre unifikáciu súkromného práva)
ZZS vzalo na vedomie, že generálny tajomník UNIDROIT napísal riaditeľovi IMSO ohľadom  Úradu pre dohľad nad medzinárodným registračným systémom majetku v kozmickom priestore pod budúcim „Protokolom o medzinárodných záujmoch v mobilných zariadeniach v záležitostiach týkajúcich sa  majetku v kozmickom priestore“ (k Dohode z Kapského mesta, 2001), s otázkou, či by IMSO chcelo, aby sa o ňom prípadne uvažovalo v kontexte diskusií o entite, ktorá by mohla vykonávať funkciu tohto Úradu. Podobné listy zaslal generálny tajomník UNIDROIT tiež na ITU, ITSO (Medzinárodná telekomunikačná satelitná organizácia) a ESA (Európska agentúra pre kozmický priestor). 
ZZS zvažovalo, že za podmienky že by bol sekretariát IMSO schopný sústrediť sa na svoj primárny cieľ, mohlo by sa uvažovať o tom, že by riaditeľ IMSO mohol v budúcnosti zvažovať o prevzatí úlohy  Úradu pre dohľad.
ZZS rozhodlo požiadať riaditeľa IMSO, aby pokračoval v sledovaní vývoja v UNIDROIT a informoval najbližšie ZZS a Poradný výbor o všetkých dôsledkoch tohto vývoja vrátane nákladov.
Ad 11.
Termín a miesto nasledujúceho riadneho zasadnutia ZZS
Nasledujúce riadne zasadnutie Zhromaždenia zmluvných strán by sa malo konať v poslednom štvrťroku 2006 v Londýne, ak niektorá zo zmluvných strán neponúkne usporiadať ZZS inde.

Záver
Podľa nášho názoru sa situácia ohľadom prijímania zmien Dohovoru o IMSO v priebehu 17.ZZS vyvinula priaznivo. Odklad prijatia týchto zmien, ktorých cieľom je rozšírenie mandátu IMSO, aby mohol dohliadať aj nad budúcimi poskytovateľmi verejných satelitných námorných komunikačných služieb pre GMDSS, umožní kvalitnejšiu prípravu IMSO a IMO na vstup nových hráčov na trh týchto služieb, a čo je podstatné, umožní zabezpečiť kontinuitu poskytovania týchto služieb v celesvetovom meradle, ako aj ich kvalitu.